Predkladacia správa

Informácia o návrhu záverečného účtu kapitoly Ministerstva dopravy pôšt a telekomunikácií SR za rok 2009 sa predkladá na rokovanie vlády v zmysle § 29 ods. 4 zákona o rozpočtových pravidlách verejnej správy.
 
Návrh záverečného účtu kapitoly Ministerstva dopravy, pôšt a telekomunikácií SR (ďalej len MDPT SR) za rok 2009 bol vypracovaný podľa základe „Smernice Ministerstva financií SR z 13. januára 2009 na vypracovanie záverečných účtov kapitol štátneho rozpočtu, štátnych fondov a na vypracovanie návrhu záverečného účtu verejnej správy Slovenskej republiky“.
 
Záverečným účtom kapitoly sa uzatvára ročné rozpočtové hospodárenie kapitoly. 
 
Záverečný účet kapitoly obsahuje:
 
-         obsah
-         správu o hospodárení kapitoly (hodnotiacu časť)
-         tabuľkovú časť (číselné zostavy)
-         prílohu
 
V  Správe o hospodárení sa prezentuje činnosť kapitoly a poskytuje celkový prehľad o výsledkoch rozpočtového hospodárenia v  rozpočtovom roku 2009 so zameraním na špecifiká kapitoly.
 
Správa vychádza z údajov ročnej účtovnej závierky a spracovaných finančných výkazov za rok 2009 a obsahuje faktory a skutočnosti, ktoré ovplyvnili tvorbu a čerpanie rozpočtových prostriedkov. Podkladom pre vypracovanie správy sú výsledky celoročného rozpočtového hospodárenia kapitoly MDPT SR a výsledky hospodárenia rozpočtových a príspevkových organizácií patriacich do jej pôsobnosti. Skutočné výsledky sa porovnávajú vo vzťahu k pôvodnému schválenému, ako aj upravenému rozpočtu. 
 
V správe sú ďalej uvedené dôvody zmien schváleného rozpočtu, ich rozsah a celkový dopad na dosiahnuté výsledky hospodárenia kapitoly, rozbor plnenia príjmov, analýza úrovne čerpania výdavkov, a to osobitne za bežné a osobitne za kapitálové výdavky. 
            
            Návrh záverečného účtu kapitoly MDPT SR za rok 2009 bude prerokovaný vo Výbore pre hospodárstvo, privatizáciu a podnikanie Národnej rady Slovenskej republiky.